REPUBLIKA SRBIJA

NADZORNI ODBOR ZA IZBORNU KAMPANjU

01 Broj: 013-2005/23-30

18. decembar 2023. godine

B e o g r a d

NEZAVISNO UDRUŽENjE NOVINARA SRBIJE

 Beograd

 Resavska 28/II

Predmet: Odgovor na predstavku Nezavisnog udruženja novinara Srbije: 01 Broj: 013-2005/23-30 od 14. decembra 2023. godine,

Nezavisno udruženja novinara Srbije uputilo je 14. decembra 2023. godine Nadzornom odboru za izbornu kampanju predstavku 01 Broj: 013-2005/23-30 sa zahtevom za preduzimanjem nadzora u okviru datih nadležnosti.

Nadzorni odbor je na Šestoj sednici održanoj 18. decembra 2023. godine, u skladu sa Zakonom utvrđenim nadležnostima razmotrio navedenu predstavku i zaključio sledeće:

Postupajući po predstavci 01 Broj: 013-2005/23-30 koju je podnelo Nezavisno udruženja novinara Srbije 14. decembra 2023. godine Nadzorni odbor konstatuje da se predmetna predstavka odnosi na kršenje člana 387. stav 4. Krivičnog zakonika kojim se propisuje da ko širi ili na drugi način učini javno dostupnim tekstove, slike ili svako drugo predstavljanje ideja ili teorija koje zagovaraju ili podstrekavaju mržnju, diskriminaciju ili nasilje, protiv bilo kojeg lica ili grupe lica, zasnovanih na rasi, boji kože, verskoj pripadnosti, nacionalnosti, etničkom poreklu ili nekom drugom ličnom svojstvu će se kazniti zatvorom od tri meseca do tri godine. Imajući u vidu propisane nadležnosti Nadzornog odbora za izbornu kampanju predlažemo da se obratite nadležnom organu.

Takođe, predmetna predstavka se odnosi i na kršenje člana 72. stav 3. Zakona o elektronskim medijima.Nadzorni odbor za izbornu kampanju ukazuje da se u navedenom stavu propisuje da se Regulator stara da pružaoci medijske usluge ne objavljuju pornografske sadržaje nastale iskorišćavanjem maloletnog lica, niti programske sadržaje koji propagiraju ili reklamiraju prostituciju. Članom 125. stav 1. tačka 9) istog zakona propisana je novčana kazna koja se primenjuje u slučaju prekršaja iz člana 72. Zakona o elektronskim medijima. Imajući u vidu propisane nadležnosti Nadzorni odbor za izbornu kampanju predlaže da se obratite nadležnom regulatornom telu za elektronske medije koje je nadležno da u skladu sa članom 7. stav 1. tačka 10) Zakona o elektronskim medijima izriče mere pružaocima medijskih usluga u skladu sa ovim zakonom.

Ujedno Nadzorni odbor za izbornu kampanju ukazuje da je članom 37. Zakona o javnom informisanju i medijima („Službeni glasnik RS“ broj 92/23) definisano šta nije medij te je u stavu 2. navedenog člana definisano da medij u smislu zakona nisu: platforma, poput internet foruma, društvenih mreža i drugih platformi koje omogućavaju slobodnu razmenu informacija, ideja i mišljenja njenih članova, niti bilo koja druga samostalna elektronska publikacija, poput blogova, veb-prezentacija i sličnih elektronskih prezentacija, osim ako nisu registrovane u Registru medija u skladu sa Zakonom.

 PREDSEDNIK

Svetislav Goncić s.r.